Projektas

PRIENŲ RAJONO SAVIVALDYBĖS TARYBA

Sprendimas

DĖL PRIENŲ RAJONO SAVIVALDYBĖS TARYBOS 2023 M. BALANDŽIO 13 D. SPRENDIMO NR. T3-81 „DĖL PRIENŲ RAJONO SAVIVALDYBĖS TARYBOS VEIKLOS REGLAMENTO PATVIRTINIMO“ PAKEITIMO

Nr.

Prienai

Vadovaudamasi Lietuvos Respublikos vietos savivaldos įstatymo 15 straipsnio 2 dalies 1 punktu, Prienų rajono savivaldybės taryba nusprendžia:

Pakeisti Prienų rajono savivaldybės tarybos veiklos reglamentą, patvirtintą Prienų rajono savivaldybės tarybos 2023 m. balandžio 13 d. sprendimu Nr. T3-81 „Dėl Prienų rajono savivaldybės tarybos veiklos reglamento patvirtinimo“:

1. Pakeisti 117 punktą ir jį išdėstyti taip:

„117. Komiteto sprendimai priimami posėdyje dalyvaujančių komiteto narių balsų dauguma. Balsams pasiskirsčius po lygiai, laikoma, kad sprendimas nepriimtas.“

2. Pakeisti 139 punktą ir jį išdėstyti taip:

„139. Komisijų posėdžiai protokoluojami. Protokolą rašo Savivaldybės administracijos darbuotojas ar kitas komisijos išrinktas narys. Protokolai, kuriuose turi būti nurodyta posėdžio pradžios ir pabaigos laikas, dalyvavusių komisijos narių vardai, pavardės, nedelsiant perduodami atsakingam Savivaldybės darbuotojui. Jį pasirašo posėdžio pirmininkas ir protokolą rašęs asmuo.“

3. Pakeisti 173 punktą ir jį išdėstyti taip:

„173. Merą pavaduoja mero paskirtas vicemeras, kai:

173.1. meras dėl atostogų, laikinojo nedarbingumo ar kitų pateisinamų priežasčių laikinai neina savo pareigų;

173.2. meras dėl viešųjų ir privačių interesų konflikto nusišalina ir dėl to negali dalyvauti rengiant, svarstant ar priimant jo kompetencijai prisikirtus sprendimus ar vykdyti jam nustatytus įgaliojimus;

173.3. mero įgaliojimai sustabdyti teismo nutartimi. Mero įgaliojimus sustabdžius teismo nutartimi, įgaliojimų sustabdymo laikotarpiu merui mokamas 0,5 VMDU dydžio atlyginimas.“

4. Pakeisti 174 punktą ir jį išdėstyti taip:

„174. Merui laikinai neinant savo pareigų ar negalint vykdyti įgaliojimų Reglamento 173 punkte nustatytais atvejais:

174.1. merą pavaduojantis vicemeras vykdo šiuos mero įgaliojimus:

174.1.1. sudaro ir teikia Savivaldybės tarybai Savivaldybės biudžeto projektą, biudžeto tikslinimą ir Savivaldybės metinių ataskaitų rinkinį;

174.1.2. iki kiekvienų einamųjų metų gegužės 15 dienos Savivaldybės tarybai raštu atsiskaito, kaip įgyvendinami įstatymai, Vyriausybės nutarimai, Savivaldybės tarybos sprendimai, kaip vykdomas Savivaldybės biudžetas ir naudojami kiti piniginiai ištekliai;

174.1.3. administruoja Savivaldybės biudžeto asignavimus ir kitus piniginius išteklius, organizuoja Savivaldybės biudžeto vykdymą, administruoja Savivaldybės turtą;

174.1.4. teikia Savivaldybės tarybai tvirtinti Savivaldybės biudžetinių įstaigų nuostatus ir darbo užmokesčio fondą bei didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičių biudžetinėje įstaigoje;

174.1.5. kontroliuoja ir prižiūri Savivaldybės viešojo administravimo institucijų, įstaigų ir įmonių vadovų veiklą, kaip jie įgyvendina įstatymus, Lietuvos Respublikos Vyriausybės nutarimus ir Savivaldybės tarybos sprendimus;

174.1.6. koordinuoja ir kontroliuoja viešąsias paslaugas teikiančių subjektų darbą, įgyvendina juridinio asmens dalyvio turtines ir neturtines teises bei pareigas ir atlieka kitas pagal įstatymus ir Savivaldybės tarybos sprendimus priskirtas Savivaldybės juridinių asmenų valdymo funkcijas;

174.1.7. organizuoja Savivaldybės strateginio planavimo procesą, atsako už patvirtintų Savivaldybės planavimo dokumentų ir jų įgyvendinimo ataskaitų viešinimą;

174.1.8. teikia tvirtinti Savivaldybės tarybai Savivaldybės bendrąjį planą ar Savivaldybės dalių bendruosius planus;

174.1.9. tvirtina gyvenamųjų vietovių ar jų dalių suskirstymą (sugrupavimą) į seniūnaitijas (kai jos sudaromos);

174.1.10. atstovauja pats arba įgalioja šio Reglamento 189.15.1 ir 189.15.2 papunkčiuose nurodytus asmenis atstovauti Savivaldybei teisme, bendradarbiaujant su kitomis savivaldybėmis, valstybės ar užsienio šalių institucijomis, kitais juridiniais ir fiziniais asmenimis;

174.1.11. atstovauja Savivaldybei Kauno regiono plėtros tarybos kolegijoje;

174.1.12. gavęs Savivaldybės tarybos pritarimą, sudaro Savivaldybės bendradarbiavimo su valstybės institucijomis, kitomis savivaldybėmis ar užsienio institucijomis sutartis;

174.1.13. Valstybės tarnybos įstatymo nustatyta tvarka skiria į pareigas ir atleidžia iš jų mero politinio (asmeninio) pasitikėjimo valstybės tarnautojus;

174.1.14. suteikia Savivaldybės administracijos direktoriui, Savivaldybės kontrolieriui, kai Savivaldybės kontrolieriaus nėra, – jo pavaduotojui, vicemerui, mero politinio (asmeninio) pasitikėjimo valstybės tarnautojams atostogas, siunčia Savivaldybės administracijos direktorių, Savivaldybės kontrolierių, kai Savivaldybės kontrolieriaus nėra, – jo pavaduotoją, vicemerą, mero politinio (asmeninio) pasitikėjimo valstybės tarnautojus į komandiruotes;

174.1.15. Vietos gyventojų apklausos tvarkos apraše nustatyta tvarka skelbia vietos gyventojų apklausą;

174.1.16. pateikdamas sprendimo projektą gali siūlyti Savivaldybės tarybai pavesti Savivaldybės kontrolės ir audito tarnybai atlikti veiklos plane nenumatytą Savivaldybės administravimo subjektų ar Savivaldybės valdomų įmonių atitikties, finansinį ir veiklos auditą, priima Savivaldybės kontrolės ir audito tarnybos pateiktas audito ataskaitas ir išvadas dėl atlikto atitikties, finansinio ir veiklos audito rezultatų, prireikus organizuoja šių ataskaitų ir išvadų svarstymą Savivaldybės tarybos komitetų ir Savivaldybės tarybos posėdžiuose;

174.1.17. savo kompetencijos klausimais gali sudaryti darbo grupes iš Savivaldybės tarybos narių šių sutikimu, Savivaldybės administracijos valstybės tarnautojų ir darbuotojų, dirbančių pagal darbo sutartis, kitų Savivaldybės teritorijoje veikiančių asmenų ir visuomenės atstovų;

174.1.18. organizuoja Savivaldybės tarybos narių, valstybės tarnautojų ir darbuotojų, dirbančių pagal darbo sutartis, kvalifikacijos tobulinimą;

174.2. laikinai Savivaldybės tarybos paskirtas Savivaldybės tarybos narys vykdo šiuos mero įgaliojimus:

174.2.1. sudaro Savivaldybės tarybos posėdžių darbotvarkių projektus ir teikia Savivaldybės tarybos sprendimų projektus, šaukia Savivaldybės tarybos posėdžius ir jiems pirmininkauja;

174.2.2. pasirašo Savivaldybės tarybos sprendimus ir posėdžių, kuriems pirmininkavo, protokolus;

174.2.3. priima į pareigas ir atleidžia iš jų Savivaldybės biudžetinių įstaigų ir viešųjų įstaigų (kurių savininkė yra Savivaldybė) vadovus; įgyvendina kitas funkcijas, susijusias su Savivaldybės biudžetinių įstaigų ir viešųjų įstaigų (kurių savininkė yra Savivaldybė) vadovų darbo santykiais, Darbo kodekso ir kitų teisės aktų nustatyta tvarka;

174.3. Savivaldybės taryba vykdo šiuos mero įgaliojimus:

174.3.1. tvirtina detaliuosius planus ir vietovės lygmens specialiojo teritorijų planavimo dokumentus;

174.3.2. įstatymų nustatytais atvejais tvirtina žemėtvarkos planavimo dokumentus;

174.3.3. atkuria Savivaldybės valdomo išlikusio nekilnojamojo turto nuosavybės teises religinėms bendruomenėms ir bendrijoms.“

5. Pakeisti 175 punktą ir jį išdėstyti taip:

„175. Laikinai Savivaldybės tarybos paskirtam Savivaldybės tarybos nariui pavaduojant merą Reglamento 174.2.1–174.2.3 papunkčiuose numatytais atvejais jo kaip Savivaldybės tarybos nario teisės ir pareigos nėra sustabdomos (Savivaldybės tarybos nario mandatas išlieka) ir jam nėra taikomas reikalavimas nedirbti kitose institucijose, įstaigose, įmonėse ir organizacijose ir negauti kito atlyginimo, išskyrus atlyginimą už mokslinę, pedagoginę ar kūrybinę veiklą.“

6. Pakeisti XIII skyriaus „Vietos gyventojų dalyvavimas tvarkant viešuosius savivaldybės reikalus“ numerį ir skyriaus numerį ir pavadinimą išdėstyti taip:

„XVIII SKYRIUS

VIETOS GYVENTOJŲ DALYVAVIMAS TVARKANT VIEŠUOSIUS SAVIVALDYBĖS REIKALUS“.

Savivaldybės meras